ครม. อัดงบสร้างมอเตอร์เวย์ “บางปะอิน-โคราช” เพิ่ม 4.9 พันล้าน
ครม. อนุมัติเพิ่มวงเงินโครงการก่อสร้างทางหลวงพิเศษระหว่างเมืองสายบางปะอิน-สระบุรี-นครราชสีมา จำนวน 12 ตอน มูลค่า 4,970.71 ลบ.
ครม. อนุมัติเพิ่มวงเงินโครงการก่อสร้างทางหลวงพิเศษระหว่างเมืองสายบางปะอิน-สระบุรี-นครราชสีมา จำนวน 12 ตอน มูลค่า 4,970.71 ลบ.
7 ก.พ. 2566

นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) อนุมัติเพิ่มวงเงินงบประมาณและขยายระยะเวลาก่อหนี้ผูกพันข้ามปีงบประมาณโครงการก่อสร้างทางหลวงพิเศษระหว่างเมืองสายบางปะอิน-สระบุรี-นครราชสีมา จำนวน 12 ตอน วงเงิน 4,970.71 ล้านบาท ตามที่กระทรวงคมนาคมเสนอ
โดยสาเหตุที่ต้องขออนุมัติเพิ่มวงเงินค่าก่อสร้างดังกล่าว เนื่องจากมีงานก่อสร้างที่พบอุปสรรคจำเป็นต้องปรับปรุงแบบก่อสร้างให้เหมาะสมใน 4 กรณี ได้แก่ 1.สภาพพื้นที่ในสถานที่ทำการก่อสร้างเปลี่ยนแปลงจากเดิม 2.ต้องปรับปรุงรูปแบบทางวิศวกรรมให้สอดคล้องกับสภาพทางกายภาพของพื้นที่ในปัจจุบัน 3.ปรับปรุงให้เหมาะสอดคล้องกับโครงสร้างสาธารณูปโภคหรือความจำเป็นของหน่วยงานที่โครงการตัดผ่าน และ 4.ปรับปรุงรูปแบบการก่อสร้างเพื่อบรรเทาผลกระทบต่อข้อร้องเรียนของประชาชนในพื้นที่และให้สอดคล้องกับโครงข่ายถนนที่ประชาชนใช้ทางในปัจจุบัน
“ที่ต้องเสนอให้ ครม.อนุมัติครั้งนี้ เนื่องมาจากค่าก่อสร้างที่เพิ่มขึ้นและระยะเวลาดำเนินการได้เกินกว่ารายการก่อหนี้ผูกพันข้ามปีงบประมาณที่ ครม.เคยอนุมัติสำหรับการก่อสร้างแต่ละตอน” นางสาวไตรศุลี กล่าว
สำหรับขยายระยะเวลาก่อหนี้ผูกพันข้ามปีงบประมาณแบ่งเป็น 3 ส่วน คือ
1) ขยายระยะเวลาก่อหนี้ผูกพันฯ จากปีงบประมาณ 59-63 เป็นปีงบประมาณ 59-66 จำนวน 3 ตอน ได้แก่ ตอนที่ 5, 20 และ 24
2) ขยายระยะเวลาก่อหนี้ผูกพันฯ จากปีงบประมาณ 59-63 เป็นปีงบประมาณ 59-67 จำนวน 5 ตอน ได้แก่ ตอนที่ 2, 18, 19, 34 และ 39
3) ขยายระยะเวลาก่อหนี้ผูกพันฯ จากปีงบประมาณ 59-63 เป็นปีงบประมาณ 59-68 จำนวน 4 ตอน ได้แก่ ตอนที่ 1, 4, 21 และ 23
ทั้งนี้ส่งผลให้กรอบวงเงินค่าก่อสร้างทั้งโครงการรวม 40 ตอน เพิ่มขึ้นจาก 59,410.24 ล้านบาท เป็น 64,380.95 ล้านบาท และวงเงินลงทุนรวมทั้งโครงการ (รวมค่าจัดการกรรมสิทธิ์ 6,630 ล้านบาท ซึ่งเบิกจ่ายเสร็จสิ้นแล้ว) เพิ่มจาก 66,040.24 ล้านบาท เป็น 72,795.90 ล้านบาท แต่ยังอยู่ในกรอบที่ ครม.อนุมัติไว้ครั้งแรกเมื่อวันที่ 8 มี.ค.59 ที่ 76,600 ล้านบาท โดยค่าก่อสร้างรวมยังต่ำกว่าวงเงินค่าก่อสร้างที่ ครม.อนุมัติไว้ 7.99% ขณะเงินลงทุนทั้งโครงการต่ำกว่ากรอบวงเงินที่ ครม.อนุมัติไว้ 7.30%
สำหรับความคืบหน้าโครงการฯ ณ เดือน พ.ย.65 ก่อสร้างไปแล้ว 87.67% จากแผนที่ ณ เวลาดังกล่าวต้องมีความคืบหน้า 89.67% หรือล่าช้าไปจากแผน 2% ซึ่ง ครม.ได้มอบหมายให้กรมทางหลวงเร่งรัดดำเนินการแก้ไขสัญญาเพิ่มเติมตามที่ได้อนุมัติในครั้งนี้ และกำกับการก่อสร้างงานโยธาในส่วนที่เหลือให้แล้วเสร็จตามแผนงานที่กำหนด